“Mislim da je to jedan od najbizarnijih golova koje sam vidio”, priznao je i sam Josip Juranović nakon Hajdukove utakmice protiv Slavena koju je upravo on riješio. “Nisam razmišljao da mogu promašiti.”. Bio je to drugi njegov gol ove sezone; prvi je zabio u kolovozu Gorici na Poljudu u pobjedi 3-0, ono kad je slalomom prošao trojicu-četvoricu suparničkih igrača te iskosa zakucao loptu u mrežu. Jedan od ljepših golova ove sezone u HNL-u, ali već sada ga se malo tko sjeća, dok će onaj bizarni iz proteklog kola sigurno biti dugo pamćen.

Pogledate li, međutim, Juranovićevo ponašanje u ‘akciji’ koja je prethodila pogotku, primijetit ćete da je bio vjerojatno najsabraniji igrač na terenu. I dok ni sam Bassel Jradi, koji mu je asistirao, u prvim trenucima po primanju lopte nije bio siguran treba li nastaviti akciju ili ne, Juranović je — tamo sasvim na drugoj strani terena, duboko u vlastitoj polovici, počeo mahati rukama i dao se u sprint dug 60-ak metara koji je završio pogotkom u prazan gol, ne obazirući se na Slavenova vratara Antonija Ježinu i njegov očajnički pokušaj da se stigne na vrijeme vratiti.

To je Jura. Isto je tako bio najsabraniji na terenu u kolovozu prošle godine na Rujevici, kad je loptu iz slobodnog udarca dosuđenog za nepostojeći prekršaj napucao u aut i tako prekinuo bujicu žalbi s domaće klupe i tribina koje su mu zapljeskale na tom potezu, a dobio je i posebnu pohvalu od trenera domaćih Matjaža Keka.

U drugim vodećim hrvatskim klubovima tu poziciju sad mahom drže stranci. Dalić nakon njega praktično nema više koga pozvati

“Vidio sam taj duel nakon kojeg je dosuđen prekršaj za nas”, kratko je izjavio. “Vidio, i odlučio vratiti loptu domaćinu.”

Na takvim detaljima kao što su ova oba, međusobno vrlo različita, poznaju se kapetani i vođe na terenu. Juranović možda nije najveći, najjači ili najglasniji; nije najiskusniji, najskuplji ili najbolji; nije, uostalom, ni domaće dite, što je — barem u teoriji — važno za sredinu poput Splita i Hajduka. Ali je zato najpribraniji, najstaloženiji, a to u takvoj sredini može biti sitnica koja čini razliku.

Deficitarna pozicija

Iz Juranovićevih brojki teško je izvući nekakvu zanimljivu informaciju. U gotovo svim za beka važnim statističkim kategorijama je solidan ili blago natprosječan, ali nema nečega što bi bilo osobito specifično ili iskakalo iz konteksta. Može se primijetiti da mu je u posljednje vrijeme drastično porastao broj centaršutova i dodavanja u šesnaesterac, ali to je prije svega naprosto posljedica toga da je preuzeo izvođenje kornera i slobodnih udaraca iz kojih se očekuje ubacivanje u šesnaesterac. Dakako, pomalo i toga što Hajduk Damira Burića sada igra dosta direktnije nego pod njegovim prethodnikom, Sinišom Oreščaninom, pa se češće i ide na ubačaje i nešto duža dodavanja.

Juranović ima dobar centaršut, solidan dribling, brzinom također odgovara zahtjevima pozicije i uloge koju igra. Ukratko, premda zna ‘zaplivati’ u obrani ili se krivo pozicionirati prilikom suparničkih kontri, naprosto je — dobar igrač. E sad, koliko dobar? Je li dovoljno dobar za reprezentaciju?

I ovaj put je od Zlatka Dalića dobio pretpoziv i ispred njega su još uvijek Tin Jedvaj i Karlo Bartolec, možda i još netko ako bi izbornik baš bio pritisnut izostancima. Međutim, nijedno od privremenih rješenja koja su korištena dok se neupitni prvi izbor Šime Vrsaljko oporavlja od ozljede nije se dosad uspjelo nametnuti i pokazati dobrim, pa ne bilo zgorega prvom sljedećom prilikom testirati Juranovića i vidjeti kako bi se snašao okružen kvalitetnijim suigračima; nogometne temelje za to ima, kao i odgovarajući stav prema igri i radu.

Jer nije da baš ima i drugih opcija.

U drugim vodećim hrvatskim klubovima tu poziciju sad mahom drže stranci (Dinamov Petar Stojanović, Rijekin Zoran Kvržić, Osijekov Igor Silva, koji usto igra kao wingback u sustavu s trojicom iza, što baš i nije isto), pa čak i u, recimo, Lokomotivi (Sadegh Moharrami) i Gorici (Musa Muhammed) desnog beka igraju stranci. To ponešto govori o našem sustavu razvoja talenata, jer u kontekstu suvremenog nogometa bekovska je uloga postala zahtjevnija nego ikad ranije i bekove doista treba ‘stvarati’, oni se ne ‘događaju’ kao napadači ili kreativni veznjaci. Istovremeno, činjenica da Dalić nakon njega praktično nema više koga iz Hrvatske ili inozemstva pozvati za desnog beka trenutno je zapravo najveći Juranovićev adut.

Ali nije jedini. Možda nije potencijal za najveće stvari, ali dobri Hajdukov Jura ima i igračkih i ljudskih kvaliteta kojima može Daliću biti od pomoći.

xxx

Prema InStatu, najviše su izglednih prilika za gol u prošlom kolu stvorile Lokomotiva protiv Istre i Gorica protiv Rijeke, po devet; najmanje su ih imali Osijek protiv Dinama i Slaven protiv Hajduka, samo po jednu. Lokomotiva je uputila i najviše udaraca (19, od čega je šest išlo unutar okvira gola), Gorica jedan manje (ali čak 10 unutar okvira gola); najmanje je udaraca imao Slaven (6/4), dok je Varaždin protiv Intera pucao 10 puta, ali baš nijednom on target.

Najveći postotak posjeda lopte ostvario je Dinamo (63 posto), koji je i najtočnije dodavao (84 posto točnosti, jednako kao i Lokomotiva; najnepreciznija je bila Gorica sa 70 posto). Najviše dodavanja u suparnički šesnaesterac uputio je Dinamo (48, od čega 18 točnih), najviše takvih preciznih imao je Varaždin (43/23), a najmanje u obje kategorije Slaven (19/6). Najviše ključnih dodavanja imala je Lokomotiva (27/15), dok je Slaven uspio uputiti tek jedno takvo, a i ono nije bilo uspješno.

Najviše driblinga pokušali su Varaždinovi igrači (45, od čega 31 uspjeli), najmanje Istra (14/7); u startovima na loptu prvi je Slaven (50/33), zadnja Lokomotiva 19/12); u presječenim suparničkim dodavanjima najbolja Gorica (74, od čega 13 na suparničkoj polovici terena), najslabiji Varaždin (38/15); Dinamo je osvojio najviše ‘ničijih’ lopti (81, od čega 38 na suparničkoj polovici), a Lokomotiva najmanje (61/27).

Goričin Kristijan Lovrić i Varaždinov Leon Benko kreirali su najviše izglednih šansi za gol, po tri. Najviše je pucao Lokomotivin Myrto Uzuni — sedam puta, od čega dvaput unutar okvira gola. Varaždinov Franjo Prce upisao je najviše točnih dodavanja (83/100), a Lokomotivin Sammir najviše ključnih (6/9). Musa Muhammed iz Gorice centrirao je čak 11 puta, od toga dvaput i precizno, dok je Dinamov Damian Kądzior 15 puta dodao u suparničkih 16m, od toga sedam puta točno.

Darko Nejašmić (Hajduk) i Ivan Tatomirović (Inter Zaprešić) dobili su najviše duela — 17/25, odnosno 17/28. Karlo Težak (Varaždin) imao je najviše uspjelih driblinga (7/10), Marin Pilj (Osijek) najviše uspješnih startova na loptu (9/11), a njegovi suigrač Boško Šutalo najviše presječenih suparničkih dodavanja (15). Nikola Moro iz Dinama pokupio je najviše ničijih lopti (16, od čega 10 na suparničkoj polovici), a njegov suigrač Emir Dilaver imao ukupno najviše osvojenih lopti (17; dvije na suparničkoj polovici).

Najbliže ‘ispod crte’ idealnih 11 ostali su Kristijan Kahlina (Gorica), Stefan Simić (Hajduk), Myrto Uzuni (Lokomotiva) i Mario Marina (Gorica).

Evo tko je u Momčadi kola, igrače smo natrpali u formaciju 3-4-3.

Dominik Livaković (296), Dinamo

Četvrti put ove sezone u idealnih 11. Sačuvao mrežu s tri obrane, od kojih je jedna u InStatovoj kategoriji supersaves, pokupio 2/2 suparnička dodavanja ili centaršuta, dodao 21/24 puta točno.

Ardian Ismajli (281), Hajduk

S šestim pojavljivanjem u Momčadi kola nastavlja predvoditi ligu po toj statistici. Jednom je pucao na gol, samo jednom krivo dodao (35/36), dobio 9/11 duela uz 4/4 starta na loptu, pet presječenih suparničkih dodavanja i pet osvojenih ničijih lopti (dvije na suparničkoj polovici terena).

Emir Dilaver (293), Dinamo

Osvojio ukupno najviše lopti od svih u proteklom kolu (17, dvije na suparničkoj polovici), točno dodao 65/70 puta (1/1 u suparničkih 16m), dobio 8/9 duela, 0/1 start na loptu, 11 presječenih dodavanja (jedno na suparničkoj polovici) i 10 osvojenih ničijih lopti (tri na suparničkoj polovici). Prvi put u Momčadi kola.

Denis Kolinger (324), Lokomotiva

InStatov Igrač kola jednom je pucao na gol, dodao 57/63 puta točno (1/1 ključno dodavanje, 0/1 u suparničkih 16m), dobio 11/12 duela uz 2/2 starta na loptu, 10 presječenih suparničkih dodavanja (sve na svojoj polovici) i 5 osvojenih ničijih lopti (također sve na svojoj polovici). I njemu je ovo prvi plasman u idealnih 11.

Josip Juranović (319), Hajduk

Osim što je zabio ‘onaj’ gol, još je jednom pucao, osvojio 10 ničijih lopti (tri na suparničkoj polovici) i triput (jednom na suparničkoj polovici) presjekao dodavanje. Pasovi 56/68 (u suparnički kazneni prostor 4/7), dueli 7/13, driblinzi 2/5, startovi na loptu 3/4. Četvrti put u Momčadi kola.

Nikola Moro (278), Dinamo

Također četvrti put u ovom izboru. Kreirao dvije izgledne šanse za gol, jednom pucao; dodavanja 70/77 (ključna 2/2, u 16m 1/2), dueli 8/21, driblinzi 1/2, startovi 3/7, 10 presječenih dodavanja (dva na suparničkoj polovici), 16 osvojenih ničijih lopti (10 na suparničkoj polovici).

Hamza Barry (301), Hajduk

Dva udarca, dodavanja 48/53 (u 16m 3/3), dueli 11/15, driblinzi 3/4, startovi 3/3, pet presječenih dodavanja (dva na suparničkoj polovici), devet osvojenih ničijih lopti (četiri na suparničkoj polovici). Drugi put ove sezone u idealnih 11 lige.

François Moubandje (290), Dinamo

Jedan udarac, dodavanja 53/69 (ključno 1/1, u 16m 3/6), dueli 9/16, driblinzi 1/3, startovi 3/3, četiri presječena dodavanja (sve na vlastitoj polovici), četiri osvojene ničije lopte (jedna na suparničkoj polovici). Drugi put u Momčadi kola.

Damian Kądzior (317), Dinamo

Treći put u Momčadi kola. Dva udarca, jedan gol; dodavanja 54/65 (ključna 1/2, u 16m 7/15), dueli 7/12, driblinzi 4/4, startovi 0/3, četiri presječena dodavanja (dva na suparničkoj polovici) i 10 osvojenih ničijih lopti (šest na suparničkoj polovici).

Bruno Petković (279), Dinamo

Drugi put u Momčadi kola. Četiri udarca, jedan unutar okvira gola, jedna asistencija. Dodavanja 12/14 (1/1 ključno, 2/2 u 16m), dueli 10/17, driblinzi 1/1, startovi 2/3, jedno presječeno dodavanje i jedna osvojena ničija lopta, oboje na suparničkoj polovici.

Kristijan Lovrić (300), Gorica

Već peti put u Momčadi kola. Kreirao tri izgledne šanse, jednom je asistirao. Dodavanja 23/33 (ključna 1/1, u 16m 3/7), dueli 5/11, driblinzi 4/5, startovi 1/1, četiri presječena dodavanja (dva na suparničkoj polovici), pet osvojenih ničijih lopti (dvije na suparničkoj polovici).